Trattat li jistabbilixxi l-Komunita' Ewropea (Verżjoni konsolidata) - D. Protokolli Annessi mat-Trattat li jistabbilixxi l-Kommunità Ewropea - Protokoll (Nru 19) dwar l-Istatut ta' l-Istitut Monetarju Ewropew (1992)



Official Journal C 321 E , 29/12/2006 P. 0281 - 0292



Protokoll (Nru 19) dwar l-Istatut ta' l-Istitut Monetarju Ewropew (1992) IL-PARTIJIET KONTRAENTI GĦOLJA, BIX-XEWQA li jistabbilixxu l-Istatut ta' l-Istitut Monetarju Ewropew, FTEHMU fuq il-provvisti li ġejjin, li għandhom jiġu annessi mat-Trattat li jistabbilixxi l-Komunità Ewropea: Artikolu 1 Kostituzzjoni u isem 1.1 L-Istitut Monetarju Ewropew (IME) jiġi stabbilit skond l-Artikolu 117 ta' dan it-Trattat; għandu jaqdi l-funzjonijiet tiegħu u jwettaq l-attivitajiet tiegħu skond id-disposizzjonijiet ta' dan it-Trattat u ta' dan l-Istatut. 1.2 Il-membri ta' l-IME ikunu l-banek ċentrali ta' l-Istati Membri ("banek ċentrali nazzjonali"). Għall-finijiet ta' dan l-Istatut, l-Institut monetaire luxembourgeois għandu jkun meqjus bħala l-bank ċentrali tal-Lussemburgu. 1.3 Skond u konformi ma' l-Artikolu 117 ta' dan it-Trattat, kemm il-Kumitat tal-Gvernaturi kif ukoll il-Fond għall-Kooperazzjoni Monetarja Ewropea (FKME) għandhom jiġu xolti. L-assi u d-djun kollha tal-FKME għandhom jgħaddu awtomatikament għand l-IME. Artikolu 2 Il-miri L-IME għandu jikkontribwixxi biex iseħħu il-kondizzjonikondizzjonijiet neċessarji għat-transizzjoni għat-tielet stadju ta' Unjoni Ekonomika u Monetarja, partikolarment billi: - jsaħħaħ il-kordinament tal-linji politiċi monetarji sabiex tiġi żgurata l-istabbiltà fil-prezzijiet; - jagħmel il-preparattivi meħtieġa biex tiġi stabbilita s-Sistema Ewropea tal-Banek Ċentrali (SEBĊ), u biex titħaddem il-politika monetarja unika u tinħoloq munita unika fit-tielet stadju; - jissorvelja l-iżvilupp ta' l-ECU. Artikolu 3 Prinċipji ġenerali 3.1 L-IME għandu jeżerċita l-kompiti u l-funzjonijiet mogħtija lilu b'dan it-Trattat u dan l-Istatut mingħajr preġudizzju għar-responsabbiltà ta' l-awtoritajiet kompetenti li jħaddmu l-politika monetarja fl-Istati Membri rispettivi. 3.2 L-IME għandu jaġixxi skond l-għanijiet u l-prinċipji dikjarati fl-Artikolu 2 ta' l-Istatut tas-SEBĊ. Artikolu 4 Kompiti ewlenin 4.1 Skond l-Artikolu 117 (2) ta' dan it-Trattat, l-IME għandu: - jsaħħaħ il-kooperazzjoni bejn il-banek ċentrali nazzjonali - jsaħħaħ il-koordinament bejn il-linji politiċi monetarji ta' l-Istati Membri bl-iskop li jiżgura l-istabbiltà fil-prezzijiet. - jissorvelja l-operat tas-Sistema Monetarja Ewropea (SME); - iżomm konsultazzjonijiet dwar kwistjonijiet li jaqgħu taħt il-kompetenza tal-banek ċentrali nazzjonali u li jaffettwaw l-istabbiltà ta' l-istituzzjonijiet u s-swieq finanzjarji; - jieħu f'idejh ix-xogħol tal-FKME; partikolarment, għandu jeżerċita l-funzjonijiet imsemmija fl-Artikoli 6.1, 6.2 u 6.3; - jiffaċilita l-użu ta' l-ECU u jżomm taħt għajnejh l-iżvilupp tagħha, inkluż l-operazzjoni regolari mingħajr xkiel tas-sistema ta' likwidazzjoni ta' kontijiet ta' l-ECU. L-IME għandu wkoll: - iżomm konsultazzjonijiet regolarment dwar l-andament ta' linji politiċi monetarji u l-użu ta' strumenti ta' politika monetarja; - ikun normalment ikkonsultat mill-awtoritajiet monetarji nazzjonali qabel ma jieħdu deċiżjonijiet dwar it-tmexxija tal-politika monetarja fil-kuntest ta' qafas komuni għal koordinament ex ante. 4.2 Sa mhux iktar tard mill- 31 ta' Diċembru 1996, l-IME għandu jispeċifika l-qafas regolatorju, organizzattiv u loġistiku neċessarju biex l-SEBĊ tkun tista' taqdi l-kompiti tagħha fit-tielet stadju, skond il-prinċipju ta' ekonomija ta' suq miftuħ b'kompetizzjoni libera. Dan il-qafas għandu jiġi ppreżentat mill-Kunsill ta' l-IME għal deċiżjoni mill-BĊE fid-data tat-twaqqif tiegħu. Skond l-Artikolu 117 (3) ta' dan it-Trattat, l-IME għandu partikolarment: - jipprepara l-istrumenti u l-proċeduri neċessarji biex titħaddem il-politika monetarja unika fit-tielet stadju; - jippromwovi l-armonizzazzjoni fejn dan hu neċessarju, tar-regoli u tal-prattiċi li tirregola l-ġbir, il-kumpilazzjoni u t-tqassim ta’ statistika fis-setturi li jaqgħu taħt il-kompetenza tiegħu. - iħejji r-regoli għall-operat mill-banek ċentrali nazzjonali fl-istruttura ta' l-SEBĊ; - jippromwovi l-effiċjenza ta' pagamenti transkonfini. - jissorvelja l-preparazzjoni teknika tal-karti tal-flus ta' l-ECU. Artikolu 5 Funzjonijiet konsultattivi 5.1 Skond l-Artikolu 117(4) ta' dan it-Trattat, il-Kunsill ta' l-IME jista' jifformula opinjonijiet jew rakkomandazzjonijiet dwar l-orjentament ġenerali tal-politika monetarja u l-politika dwar ir-rati tal-kambju, kif ukoll dwar miżuri relatati introdotti f'kull Stat Membru. L-IME jista' jippreżenta opinjonijiet jew rakkomandazzjonijiet lill-gvernijiet u lill-Kunsill dwar linji politiċi li jistgħu jaffettwaw s-sitwazzjoni monetarja interna jew esterna fil-Komunità u, partikolarment, il-finzjonament tas-SME. 5.2 Il-Kunsill ta' l-IME jista' wkoll jagħmel rakkomandazzjonijiet lill-awtoritajiet monetarji ta' l-Istati Membri dwar il-mod kif ikunu jmexxu politika monetarja tagħhom. 5.3 Skond l-Artikolu 117(6) ta' dan it-Trattat, l-IME għandu jkun ikkonsultat mill-Kunsill dwar kull att komunitarju propost fil-qasam ta' kompetenza tiegħu. Fil-limiti u taħt il-kondizzjonijiet iffissati mill-Kunsill, li jaġixxi b'maġġoranza kkwalifikata fuq proposta mill-Kummissjoni u wara konsultazzjoni mal-Parlament Ewropew u l-IME, l-IME għandu jiġi kkonsultat mill-awtoritajiet ta' l-Istati Membri, dwar kull abbozz ta' provvediment leġislattiv li jaqa' fil-qasam ta' kompetenza tiegħu, partikolarment fil-kuntest ta' l-Artikolu 4.2. 5.4 Skond l-Artikolu 117(5) ta' dan it-Trattat, l-IME jista' jiddeċiedi li jippubblika l-opinjonijiet u r-rakkomandazzjonijiet tiegħu. Artikolu 6 Funzjonijiet operattivi u tekniċi 6.1 L-IME għandu: - jipprovdi struttura multilaterali dwar posizzjonijiet li jirriżultaw minn interventi tal-banek ċentrali nazzjonali fuq muniti tal-Komunità kif ukoll struttura multilaterali dwar is-saldu tal-pagament fi ħdan il-Komunità. - jamministra l-mekkaniżmu ta' ffinanzjar għal żmien qasir ħafna previst bil-ftehim tat- 13 ta' Marzu 1979 bejn il-banek ċentrali ta' l-Istati Membri tal-Komunità Ekonomika Ewropea, li jistabbilixxi l-proċeduri operattivi għas-Sistema Monetarja Ewropea (hawn izjed 'il quddiem imsejjaħ "il-Ftehim SME") u jamministra l-mekkaniżmu ta' sostenn monetarju għal żmien qasir li hu previst fil-Ftehim bejn il-banek ċentrali ta' l-Istati Membri tal-Komunità Ekonomika Ewropea tad- 9 ta' Frar 1970, kif emendat; - jeżerċita l-funzjonijiet imsemmija fl-Artikolu 11 tar-Regolament tal-Kunsill (EEC) Nru. 1969/88 ta' l- 24 ta' Ġunju 1988 li jistabbilixxi faċilità unika biex tipprovdi assistenza finanzjarja għal żmien medju lill-bilanċi tal-pagamenti ta' l-Istati Membri. 6.2 L-IME jista' jirċievi riservi monetarji mill-banek ċentrali nazzjonali u joħroġ ammonti ta' ECU biex jagħmel tajjeb għal dawk l-assi, bil-għan li jimplimenta l-Ftehim dwar is-SME. Dawn l-ECU jistgħu jintużaw mill-IME u mill-banek ċentrali nazzjonali bħala mezz ta' ħlas u għal transazzjonijiet bejnhom u l-IME. L-IME għandu jieħu l-miżuri amministrattivi meħtieġa biex jimplimenta dan il-paragrafu. 6.3 L-IME jista' jikkonċedi lill-awtoritajiet monetarji ta' pajjiżi terzi u lil istituzzjonijiet monetarji internazzjonali l-istatus ta' "Titulari Oħra" ta' l-ECU u jistabbilixxi l-pattijiet u l-kondizzjonijiet li bihom dawn it-Titulari Oħra jistgħu jakkwistaw, iżommu in depożitu jew jużaw dawn l-ECU. 6.4 L-IME huwa intitolat li jżomm u jamministra riservi f'kambju ta' muniti barranin meta jkun mitlub mill-banek ċentrali nazzjonali kif ukoll bħala aġent tagħhom. Il-profitt u telf fuq dawn ir-riservi għandu jiġi attribwit lill-kont tal-bank ċentrali nazzjonali li jiddepożita r-riżervi. L-IME għandu jeżerċita din il-funzjoni abbażi ta' kuntratti bilaterali skond regoli stabbiliti b'deċiżjoni ta' l-IME. Dawn ir-regoli għandhom jiżguraw li transazzjonijiet b'dawn ir-riservi ma' jxekklux il-politika monetarja u l-politika tar-rati tal-kambju ta' l-awtorità monetarja kompetenti ta' xi Stat Membru u għandhom ikunu koerenti ma' l-iskopijiet ta' l-IME u ma’ l-operat tajjeb tal-Mekkaniżmu għar-Rati tal-Kambju tas-SME. Artikolu 7 Kompiti oħra 7.1 Darba fis-sena, l-IME għandu jibgħat rapport lill-Kunsill dwar l-istat ta' tħejjijiet għat-tielet stadju. Dawn ir-rapporti għandhom jinkludu valutazzjoni tal-progress lejn konverġenza fi ħdan il-Komunità u għandhom jittrattaw partikolarment dwar l-adattamenti ta' l-istrumenti għal politika monetarja u t-tħejjija tal-proċeduri neċessarji biex tiġi mħaddma politika monetarja unika fit-tielet stadju, kif ukoll dwar it-tibdil leġistlattiv li jrid jitwettaq sabiex banek ċentrali nazzjonali isiru parti integrali mis-SEBĊ. 7.2 Skond id-deċiżjonijiet tal-Kunsill imsemmija fl-Artikolu 117(7) ta' dan it-Trattat, l-IME jista' jkollu kompiti oħra fit-tħejjija tat-tielet stadju. Artikolu 8 Indipendenza Il-membri tal-Kunsill ta' l-IME li huma r-rappreżentanti ta' l-istituzzjonijiet tagħhom għandhom, in kwantu għall-attivitajiet tagħhom, jaġixxu skond ir-responsabbiltajiet tagħhom. Fl--żerċizzju tas-setgħat u fil-qadi tal-kompiti u d-dmirijiet mogħtija lilhom b'dan it-Trattat u dan l-Istatut, il-Kunsill ta' l-IME ma' jistax ifittex jew jaċċetta istruzzjonijiet minn istituzzjonijiet tal-Komunità jew korpi jew gvernijiet ta' Stati Membri. L-istituzzjonijiet tal-Komunità u l-korpi kif ukoll il-gvernijiet ta' l-Istati Membri jintrabtu li jirrispettaw dan il-prinċipju u li ma jippruvawx li jinfluwenzaw il-Kunsill ta' l-IME fil-qadi ta’ dmirijietu. Artikolu 9 L-Amministrazzjoni 9.1. Konformement ma' l-Artikolu 117(1) ta' dan it-Trattat, l-IME għandu jkun immexxi u amministrat mill-Kunsill ta' l-IME. 9.2. Il-Kunsill ta' l-IME għandu jikkonsisti fi President u l-Gvernaturi tal-banek ċentrali nazzjonali, li wieħed minnhom ikun il-Viċi-President. Jekk xi Gvernatur ikun miżmum milli jattendi laqgħa, jista' jinnomina rappreżentant ieħor mill-istituzzjoni tiegħu. 9.3. Il-President għandu jinħatar bil-kunsens tal-gvernijiet ta' l-Istati Membri fil-livell ta' Kapi ta' Stat jew tal-Gvern, fuq rakkomandazzjoni mill-Kumitat tal-Gvernaturi jew il-Kunsill ta' l-IME, skond il-każ, wara li jikkonsultaw mal-Parlament Ewropew u mal-Kunsill. Il-President għandu jinħatar minn fost persuni ta' statura rikonoxxuta u ta' esperjenza f'materji monetarji jew bankarji. Persuni biċ-ċittadinanza ta' l-Istati Membri biss jistgħu jservu bħala President ta' l-IME. Il-Kunsill ta' l-IME jaħtar il-Viċi-President. Il-President u l-Viċi-President għandhom jinħatru għal perijodu ta' tliet snin. 9.4. Il-President għandu jiddedika ruħu kompletament għal dmirijietu. Ma għandux jagħmel xogħol ieħor, sewwa jekk bi ħlas u sewwa jekk le, ħlief meta eċċezzjonalment ma jingħatax eżenzjoni mill-Kunsill ta' l-IME. 9.5. Il-President għandu: - jipprepara u jippresiedi l-laqgħat tal-Kunsill ta' l-IME; - mingħajr ħsara għall-Artikolu 22, jippreżenta l-veduti ta' l-IME esternament; - ikun responsabbli għat-tmexxija ta' kuljum ta' l-IME. Fl-assenza tal-President, dmirijietu jitwettqu mill-Viċi-President. 9.6. Il-pattijiet u l-kondizzjonikondizzjonijiet ta' l-impjieg tal-President, partikolarment is-salarju, il-pensjoni u benefiċċji soċjali oħra, għandhom isiru b'kuntratt ma' l-IME u għandhom ikunu fissati mill-Kunsill ta' l-IME fuq proposta minn Kumitat li jikkonsisti fi tliet membri maħtura mill-Kumitat tal-Gvernaturi jew mill-Kunsill ta' l-IME, kif ikun il-każ, u tliet membri maħtura mill-Kunsill. Il-President ma jkollux id-dritt li jivvota fuq materji msemmija f'dan il-paragrafu. 9.7. Jekk il-President ma jibqax jissodisfa l-kondizzjonikondizzjonijiet meħtieġa għat-twettieq tad-dmirijiet tiegħu jew jekk jinstab ħati ta' mġieba ħażina serjament, il-Qorti tal-Ġustizzja tista', fuq applikazzjoni mill-Kunsill ta' l-IME, iġġiegħlu jirtira. 9.8. Ir-Regoli tal-Proċedura ta' l-IME għandhom jiġu adottati mill-Kunsill ta' l-IME. Artikolu 10 Il-Laqgħat tal-Kunsill ta' l-IME u proċeduri ta' votazzjoni 10.1. Il-Kunsill ta' l-IME għandu jiltaqa' mill-inqas għaxar darbiet fis-sena. Id-deliberazzjonijiet fil-laqgħat tal-Kunsill għandhom ikunu kunfidenzjali. Il-Kunsill ta' l-IME jista', filwaqt li jaġixxi unanimament, jiddeċidi li jippubblika l-eżitu tad-deċiżjonijiet tiegħu. 10.2. Kull membru tal-Kunsill ta' l-IME jew is-sostitut tiegħu għandu jkollu vot wieħed. 10.3. Salv meta provdut mod ieħor fl-Istatut, il-Kunsill ta' l-IME għandu jaġixxi b'maġġoranza sempliċi fost il-membri tiegħu. 10.4. Id-Deċiżjonijiet li jittieħdu fil-kuntest ta' l-Artikoli 4.2, 5.4, 6.2 and 6.3 jeħtieġu l-unanimità fost il-membri tal-Kunsill ta' l-IME. L-adozzjoni ta' opinjonijiet u rakkomandazzjonijiet skond l-Artikoli 5.1 and 5.2, l-adozzjoni ta' deċiżjonijiet skond l-Artikoli 6.4, 16 and 23.6 u l-adozzjoni tal-linji-gwida skond l-Artikolu 15.3 jeħtieġu maġġoranza kkwalifikata ta' żewġ terzi tal-membri tal-Kunsill ta' l-IME. Artikolu 11 Kooperazzjoni intra-istituzzjonali u l-obbligi ta' rappurtaġġ 11.1. Il-President tal-Kunsill u membru tal-Kummissjoni jistgħu jieħdu sehem, mingħajr id-dritt tal-vot, fil-laqgħat tal-Kunsill ta' l-IME. 11.2. Il-President ta' l-IME għandu jiġi mistieden biex jieħu sehem fil-laqgħat tal-Kunsill meta l-Kunsill jiddiskuti materji li għandhom x'jaqsmu mal-miri u l-kompiti ta' l-IME. 11.3. F'data li għad trid tiġi stabbilita fir-Regoli ta' Proċedura, l-IME għandu jagħmel rapport annwali dwar l-attivitajiet tiegħu u fuq il-kondizzjonikondizzjonijiet monetarji u finanzjarji fil-Komunità. Ir-rapport annwali, flimkien mal-kontijiet annwali ta' l-IME, għandhom jiġu mibgħuta lill-Parlament Ewropew, lill-Kunsill u lill-Kummissjoni u wkoll lill-Kunsill Ewropew. Il-President ta' l-IME jista', jiġi mismugħ mill kumitati kompetenti tal-Parlament Ewropew fuq talba tal-Parlament Ewropew jew fuq l-inizjattiva tiegħu. 11.4. Ir-Rapporti ppubblikati mill-IME għandhom ikunu disponibbli għall-partijiet responsabbli mingħajr ħlas. Artikolu 12 Denominazzjoni tal-Munita L-operazzjonijiet ta' l-IME jiġu espressi f'ECU. Artikolu 13 Sede Qabel l-aħħar tas-sena 1992, id-deċiżjoni dwar fejn għandha tiġi stabbilita is-sede ta' l-IME, għandha tittieħed bil-kunsens tal-gvernijiet ta' l-Istati Membri fil-livell ta' Kapijiet ta' l-Istat jew tal-Gvern. Artikolu 14 Kapaċità legali L-IME, li skond l-Artikolu 117 (l) ta' dan it-Trattat għandu jkollu personalità ġuridika, għandu jgawdi f'kull wieħed mill-Istati Membri l-akbar estensjoni ta' kapaċità li jkollhom persuni legali skond il-liġijiet tagħhom; jista' b'mod partikolari jakkwista jew jiddisponi minn proprjetà mobbli jew immobbli u jkun parti fi proċeduri legali. Artikolu 15 Atti legali 15.1. Fil-qadi ta’ dmirijietu, u skond il-kondizzjonikondizzjonijiet stabbiliti f'dan l-Istatut, l-IME għandu: - jagħti opinjonijiet; - jagħmel rakkomandazzjonijiet; - jadotta linji gwida, u jieħu deċiżjonijiet li għandhom ikunu indirizzati lill-banek ċentrali nazzjonali. 15.2. L-opinjonijiet u r-rakkomandazzjoni ta' l-IME m’għandhomx ikunu vinkolanti. 15.3. Il-Kunsill ta' l-IME jista' jadotta linji gwida li jistabbilixxu l-metodi għall-implimentazzjoni tal-kondizzjonikondizzjonijiet meħtieġa biex is-SEBĊ tkun tista' twettaq il-funzjonijiet tagħha fit-tielet stadju. Il-linji gwida ta' l-IME ma għandhomx ikunu vinkolanti; għandhom jiġu sottomessi għad-deċiżjoni lill-BĊE. 15.4. Mingħajr preġudizzju għall-Artikolu 3.1, kull deċiżjoni ta' l-IME għandha torbot fit-totalità tagħha lil dawk kollha li lilhom tkun diretta. L-Artikoli 253 and 254 ta' dan it-Trattat għandhom japplikaw għal dawn id-deċiżjonijiet. Artikolu 16 Ir-Riżorsi finanzjarji 16.1. L-IME għandu jiġi mogħni bir-riżorsi tiegħu. L-ammontanti tar-riżorsi ta' l-IME għandu jiġi stabbilit mill-Kunsill ta' l-IME bil-ħsieb li jiżgura l-introjtu meqjus meħtieġ sabiex ikopri l-ispiża amministrattiva inkorsa fit-twettieq tal-kompiti u l-funzjonijiet ta' l-IME. 16.2. Ir-riżorsi ta' l-IME stabbiliti skond l-Artikolu 16.1 għandhom jiġu pprovduti minn kontribuzzjonijiet mill-banek ċentrali nazzjonali skond il-kjavi msemmija fl-Artikolu 29.1 ta' l-Istatut tas-SEBĊ u għandhom jiġu mħallsa mat-twaqqif ta' l-IME. Għal dan l-iskop, it-tagħrif statistiku li għandu jintuża biex jistabbilixxi l-kjavi għandu jkun mogħti mill-Kummissjoni, skond ir-regoli adottati mill-Kunsill, li jaġixxi b'maġġoranza kkwalifikata fuq proposta mill-Kummissjoni u wara li jikkonsulta lill-Parlament Ewropew, lill-Kumitat tal-Gvernaturi u mal-Kumitat riferit fl-Artikolu 114 ta' dan it-Trattat. 16.3. Il-Kunsill ta' l-IME għandu jistabbilixxi l-forma li biha għandhom jitħallsu l-kontribuzzjonijiet. Artikolu 17 Il-Kontijiet annwali u reviżjonijiet 17.1. Is-sena finanzjarja ta' l-IME għandha tibda fl-ewwel jum ta' Jannar u tagħlaq fl-aħħar jum ta' Diċembru. 17.2. Il-Kunsill ta' l-IME għandu jadotta l-estimi annwali qabel il-bidu ta' kull sena finanzjarja. 17.3. Il-kontijiet annwali għandhom jiġu kkumpilati skond il-prinċipji stabbiliti mill-Kunsill ta' l-IME. Il-kontijiet annwali għandhom jiġu approvati mill-Kunsill ta' l-IME u għandhom jiġu pubblikati sussegwentement. 17.4. Il-kontijiet annwali għandhom jiġu verifikati minn awdituri barranin u indipendenti approvati mill-Kunsill ta' l-IME. L-awdituri għandhom ikollhom il-poteri kollha li jeżaminaw il-kotba u l-kontijiet ta' l-IME u li jiksbu t-tagħrif kollu dwar it-transazzjonijiet tiegħu. Id-disposizzjonijiet fl-Artikolu 248 ta' dan it-Trattat għandhom japplikaw biss għal eżami ta' effiċjenza fl-operat tat-tmexxija ta' l-IME. 17.5. Dak l-eċċess li jifdal lill-IME għandu jiġi trasferit bil-mod li ġej: (a) ammont li jrid jiġi stabbilit mill-Kunsill ta' l-IME għandu jiġi trasferit fil-fond ta' riserva ġenerali ta' l-IME; (b) kull eċċess li jibqa' għandu jiġi mqassam lill-banek ċentrali nazzjonali konformi mal-kjavi riferita fl-Artikolu 16.2. 17.6. F’każ ta' telf inkors mill-IME, l-iżbilanċ għandu jagħmel tajjeb għalih il-fond ġenerali ta' riserva ta' l-IME. Kull żbilanċ, għandu jitpaċa b'kontribuzzjonijiet mill-banek ċentrali nazzjonali bi qbil mal-kjavi riferita fl-Artikolu 16.2. Artikolu 18 Il-Persunal 18.1. Il-Kunsill ta' l-IME għandu jistabbilixxi l-kondizzjonijiet ta' l-impjieg tal-persunal ta' l-IME. 18.2. Il-Qorti tal-Ġustizzja għandha jkollha kompetenza f'kull kwistjoni bejn l-IME u l-impjegati tagħha fil-limiti u taħt il-kondizzjonijiet stipulati fil-kondizzjonijiet ta' l-impjieg. Artikolu 19 Il-Kontrolli ġudizzjarji u l-materji relatati 19.1. L-azzjonijiet jew l-ommissjonijiet ta' l-IME għandhom ikunu soġġetti għall-iskrutinju jew l-interpretazzjoni tal-Qorti tal-Ġustizzja fil-każijiet u taħt il-kondizzjonikondizzjonijiet stabbiliti f'dan it-Trattat. L-IME jista' jiftaħ proċeduri fil-każijiet u skond il-kondizzjonijiet stabbiliti f'dan it-Trattat. 19.2. Kwistjonijiet bejn l-IME, min-naħa l-waħda, u l-kredituri u d-debituri tagħha jew xi persuna oħra, min-naħa l-oħra, għandhom jaqgħu taħt il-ġurisdizzjoni tal-qrati nazzjonali kompetenti, minbarra fejn il-ġurisdizzjoni tkun ġiet mogħtija lill-Qorti tal-Ġustizzja. 19.3. L-IME għandu jkun soġġett għar-regoli ta' responsabbilità li hemm fl-Artikolu 288 ta' dan it-Trattat. 19.4. Il-Qorti tal-Ġustizzja għandha jkollha l-ġurisdizzjoni li tagħti sentenza fuq il-klawsoli arbitrali kollha li jkunu jinsabu f'kuntratt konkluż minn jew f’isem l-IME, kemm jekk dak il-kuntratt ikun regolat bil-liġi pubblika u kif ukoll b'dik privata. 19.5. Id-Deċiżjoni ta' l-IME li tressaq każ quddiem il-Qorti tal-Ġustizzja għandha tittieħed mill-Kunsill ta' l-IME. Artikolu 20 Is-Sigriet professjonali 20.1. Membri tal-Kunsill ta' l-IME u l-persunal ta' l-IME, ikunu obbligati, ukoll wara li d-dmirijiet tagħhom ikunu spiċċaw, li ma jagħtux informazzjoni li tkun tax-xorta koperta bl-obbligu tas-sigriet professjonali. 20.2. Persuni li jkollhom aċċess għad-"data" koperta bil-leġislazzjoni komunitarja li timponi l-obbligu tas-segretezza għandhom ikunu soġġetti għal din il-leġislazzjoni. Artikolu 21 Il-Privileġġi u l-immunitajiet L-IME għandu jgawdi fit-territorji ta' l-Istati Membri dawk il-privileġġi u l-immunitajiet li huma meħtieġa għat-twettieq tal-kompiti tiegħu, skond il-kondizzjonikondizzjonijiet stabbiliti fil-Protokoll dwar il-Privileġġi u l-Immunitajiet tal-Komunità Ewropea. Artikolu 22 Il-Firmatarji L-IME għandu jkun marbut legalment lejn partjiet terżi mill-President jew mill-Viċi-President jew bil-firem ta' żewġ membri tal-persunal ta' l-IME li jkunu awtorizzati mill-President biex jiffirmaw f’isem l-IME. Artikolu 23 Il-Likwidazzjoni ta' l-IME 23.1. Skond l-Artikolu 123 ta' dan it-Trattat, l-IME għandu jidħol f'likwidazzjoni mat-twaqqif tal-BĊE. L-assi u d-djun kollha ta' l-IME għandhom imbagħad jgħaddu awtomatikament għand il-BĊE. Dan ta' l-aħħar għandu jillikwida l-IME skond id-disposizzjonijiet ta' dan l-Artikolu. Il-likwidazzjoni għandha tiġi konkluża sal-bidu tat-tielet stadju. 23.2. Il-mekkaniżmu għall-ħolqien ta' l-ECU kontra l-valur tad-deheb u tad-dollaru Amerikan kif provdut fl-Artikolu 17 tal-Ftehim dwar is-SME għandu jiġi likwidat ma' l-ewwel jum tat-tielet stadju skond l-Artikolu 20 ta' l-imsemmi Ftehim. 23.3. Il-pretensjonijiet u d-djun li jidderogaw mill-mekkaniżmu ta' finanzjament għal perijodu qasir ħafna u mill-mekkaniżmu ta' appoġġ għal finanzjament għal perijodu qasir, skond il-Ftehim imsemmi fl-Artikolu 6.1, għandhom jiġu mħallsa ma' l-ewwel jum tat-tielet stadju. 23.4. L-assi kollha ta' l-IME li jibqgħu għandhom jiġu likwidati u d-djun kollha pendenti għandhom jiġu mħallsa. 23.5. Id-dħul mil-likwidazzjoni deskritta fl-Artikolu 23.4 għandu jiġi mqassam lill-banek ċentrali nazzjonali bi qbil mal-kjavi msemmija fl-Artikolu 16.2. 23.6. Il-Kunsill ta' l-IME jista' jieħu l-miżuri meħtieġa għat-twettieq ta' l-Artikoli 23.4 and 23.5. 23.7. Mat-twaqqif tal-BĊE, il-President ta' l-IME għandu jħalli l-kariga tiegħu. --------------------------------------------------